
Апстракт

Овај рад пружа осврт на друго, допуњено издање књиге “Р. А. Рајс: пред злочином није могућа неутралност (поводом 150 година од рођења)”, Уроша В. Шуваковића, којa је објављенa поводом 150 година од рођења Р. А. Рајса. Анализе Рајсовог научног наслеђа претежно су биле концентрисане на његову релевантност за криминалистику, форензику и историјске студије у вези са његовим учешћем у Првом светском рату. Међутим, Шуваковић из социолошке перспективе у осам поглавља указује на социолошки допринос Рајса, уз методолошки неопходну контекстуализацију специфичног друштвено-историјског контекста у којем је Рајс стварао. Вредност књиге се огледа у социолошком осветљавању Рајсовог истраживачког доприноса у разумевању међуратног југословенског друштва на основу архивске грађе коју је аутор анализирао у Архиву Југославије, Историјском архиву Београда и Државном архиву Србије.

SOCIOLOGICAL CONTRIBUTION OF ARCHIBALD REISS

Uroš V. Šuvaković, R. A. Reiss: Neutrality is not possible in the face of crime (on the occasion of the 150th birthday anniversary of the birth) , 2nd edition. Novi Sad: Matica srpska, Archives of Vojvodina; Belgrade: Faculty of Education of the Unversity of Belgrade

Abstract

This paper provides review of the second expended edition of the book: “R. A. Reiss: Neutrality is not possible in the face of crime (on the occasion of the 150th birthday anniversary of the birth)” by Uroš Šuvaković, which was published on the occasion of the 150th birthday anniversary. Analyses of Reiss’s scientific legacy has predominantly been concentrated on its relevance to criminology, forensics, and historical studies regarding his participation in World War I. However, from a sociological perspective, Šuvaković highlights Rice's sociological contribution through eight chapters, with the methodologically necessary contextualization of the specific socio-historical context in which Rice created his work. The value of the book is reflected in new valuable sociological insights of Reiss’s research contribution in understanding of Yugoslav society of that time, based on archival materials that the author analyzed in the State Archives of Serbia, the Archives of Yugoslavia and the Historical Archives of Belgrade.   

УВОД

Родолф Арчибалд Рајс (Rudolph Archibald Reiss) је препознат у светским размерама као истакнути криминалиста, форензичар, творац савремене форензичке фотографије, али и велики пријатељ српског народа, што је и доказао у периоду Првог светског рата. Код нас, Рајс је остао упамћен по својим настојањима да документује и објави страдања Срба током Првог светског рата. Он се неуморно трудио током Првог светског рата и непосредно по његовом окончању да подели истину о патњи и страдањима српског народа са Европом и остатком света. Његови опсежни извештаји о страдањима цивила, бруталности, масакру и материјалној штети у окупираној Србији од стране немачких, аустроугарских и бугарских војника помогли су дa се открије истински сурова стварност и расветле злочини почињени над српским народом још у току трајања рата, о чему је Рајс поднео исцрпне експертске извештаје на мировној конференцији у Паризу. У својој монографији Шуваковић је у осам поглавља осветлео допринос Арчибалда Рајса у обликовању репутације Србије у међународној заједици, али и указао - и то је оно што је потпуно ново и оригинално - на Рајсове социолошке и криминолошке доприносе који се могу пронаћи како у његовим извештајима, тако у у послератним радовима. Рајс је успоставио наратив о Србима као малом, али неустрашивом слободарском народу, који је своју слободу платио великом ценом. Његова заоставштина остаје од суштинског значаја у колективном сећању Србије, а веза са српским народом била је толико јака да се преселио у Србију у новембру 1918. године, где је и сахрањен.

СОЦИОЛОШКА МИСАО РАЈСА ПРЕДСТАВЉЕНА КРОЗ ОСАМ ПОГЛАВЉА МОНОГРАФИЈЕ

У уводном поглављу проф. Шуваковић пружа методолошки оквир који помаже јасније разумевање Рајсових ставова о женском питању, за шта су га неки критиковали. Он наглашава да је друштвене феномене поребно тумачити са аспекта датог социјалног миљеа, односно из угла друштвено-политичког контекста тог времена. У 19. веку жене нису имале прилику да се образују, нити право гласа, већ су та права постепено стицале током 20. века, тачније након Првог и Другог светког рата. Швајцарска је признала женама право гласа тек 1971., док Краљевина Југославија, у којој је Рајс живео до смрти, то никада током свог трајања није учинила. Отуда Рајсов став не можемо да процењујемо у потпуности из угла савременог друштвеног контеста, јер једино методолошки коректно је да то чинимо „са тачке мерила доба у коме је тај неко живео и делао“ (Шуваковић, 2025, стр. 15). Заправо, ово поглавље, на то је потребно указати, и није посвећено разматрању Рајсових ставова о "женском питању", већ је Шуваковић на том примеру указао на методолошке грешке савремених аутора који из угла савремености разматрају догађаје који су се збили у прошлости.
У другом поглављу књиге Шуваковић указује „на елементе Рајсовог трајног доприноса развоју наше социологије“ (Шуваковић, 2025, стр. 12) на основу запажања и анализе међуратног југословенског друштва које је Рајс објединио у краткој студији „Чујте, Срби“, а која је објављена постхумно, тек 1997. године, иако написана 1928. године. Проф. Урош Шуваковић на систематичан начин расветљава социолошки допринос Рајса кроз његову анализу друштвене стратификације, његов допринос развоју примењених и посебних социологија у Србији, и кроз допринос социолошком разумевању међуратног српског друштва. Шуваковић указује на актуелност Рајсовог дела и његову умешност да установи основне теденције развоја српског друштва и предвиди последице „уколико се тим тенденцијама не стане на пут“ (Шуваковић, 2025, стр. 33-34). 
У трећем поглављу аутор монорафије потврђује актуелност Рајсовог дела у савременом добу, кроз различите примере моралног посртања политичке и интелектуалне елите, односно облике социјалнополитичке патологије, као што су: странчарење, кронизам, страначка полиција, грабљење за власт, партијска корупција, системска корупција. Наведени проблеми су једнако актуелни у савременој Србији, „бар како их грађани перципирају“ (Шуваковић, 2025, стр. 49), при чему аутор монографије наглашава на снажан развој ових појава у постпетооктобарској Србији. 
 Четврто поглавље посвећено је криминалистичким заслугама Рајса и значају његових извештаја како за међународну заједницу, тако и за Србију. Рајсови налази објављивани су у светским часописима. Његов стил извештавања, строго је следио етичке смернице, пружајући опрезно и објективно достављене описе „служећи се за то време највишим знањима и методама које је познавала криминалистика“ тог времена (Шуваковић, 2025, стр. 67) 
Пето поглавље посвећено је социолошкој, политичкој и криминолошкој анализи Арчибалда Рајса о злочинима Бугара током Првог светског рата на подручју Mакедоније, јужне Србије и Косова и Метохије. Рајс је истраживао „комитско питање“ и доказао да се није радило о аутентичном покрету „побуњеника против угњетавача“, него да је реч о бандитима који су избегли кривично гоњење за своје злочине тако што су пребегли у Бугарску. Тамо су под утицајем великобугарских снага, добровољно или принудно регрутовани у комите, које су потом на овим територијама у саставу Краљевине СХС чинили разбојништва и злочине.
У шестом поглављу Шуваковић разоткрива разлоге због којих је Рајс желео да напусти Србију 1928. године. Ово је, иначе, питање, које је скоро па прећутано у нашој историографији. Рајс је јавно истицао своје незадовољство и разочарење стањем у ондашњем друштву услед дубоко укорењених социопатолошких појава. Нарочито је указивао на проблематичан и немаран однос према ратним ветеранима и српском јунаштву и да ће „управо такво понашање“, српски народ „довести у неприлику да изнова проживљавају неко ново робовање, страдање“ (Шуваковић, 2025, стр. 110). И својим практичним деловањем и записима које је оставио, Рајс се јасно заложио за развој културе памћења код Срба, за коју је сматрао да је недовољно развијена, посебно у грађанској класи, за разлику од сељачког становништва, којe се и самоорганизовало да би подигло споменике херојима из својих средина, а на чијим откривањима је Рајс веома често био присутан. Обележавање десетогодишњице пробоја Солунског фронта и повлачење позива француским солунцима да учествују у манифестацији, био је узрок Рајсове најаве да ће напустити Краљевину СХС. То, ипак, није учинио, на мoлбу Удружења ратних инвалида.
[bookmark: _Hlk204010279]Арчибалда Рајс је сматрао да је школство значајан део државног апарата, који може умногоме да допринесе развоју српске националне свести. У седмом поглављу представљени су његови коментари поводом образовања и васпитања омладине, квалитета образовног кадра, омладинског организовања и ваншколској социјализацији. Рајс сматра да једино васпитање и образовање омладине које је засновано на раду, истини и праву могу да обезбеде континуирани раст и развој друштва, односно да буду „на општу корист народну“ (Шуваковић, 2025, стр. 145). Рајс критикује и злоупотребу универзитетске аутономије, страначко деловање на универзитету, школску политику Краљевине СХС уопште итд., на основу чега Шуваковић извлачи закључак да се он може слободно сматрати претечом заснивања социологије васпитања и образовања у југословенским оквирима.
[bookmark: _Hlk204956824][bookmark: _Hlk204957429]Осмо поглавље је историјска вертикала коју др Шуваковић успоставља између деловања Арчибалда Рајса и новог сведочења једног Швајцарца, Дика Мартија (Dick Marty), о новим злочинима над Србима. Арчибалд Рајс и Дик Марти (Marty, 2010; Marty, 2019) су показали истински чин храбрости и професионалности, јер су били на страни истине, у моменту када то није био саставни део main stream-a. 
Због свог специфичног гео-политичког положаја Србија се неретко налази пред налетима удара како спољних, тако и унутрашњих непријатеља. Отуда је вредност ове монографије изузетна. Проф. Шуваковић нас читљивим и лако разумљивим стилом писања подсећа да поуке из наше прошлости не застаревају и да могу попут светионика да бацају светло на социо-патолошке појаве које и даље брину савремено српско друштво. Његов чин указивања на Рајсов социолошки допринос, нарочито у доба савремених тензија одашиље поруку српском народу, а нарочито интелектуалцима да се поуке из прошлости не смеју заборавити и да снага Србије лежи у нашем свесном опредељењу да служимо интересу општег друштвеног добра, тј. добра нашег народа, а не парцијалним интересима. 

